Għażiża art missirijietna, kemm hu kbir ġmielek! Kemm huma żoroq is-smewwiet kbar tiegħek! Kif jinbidlu bħal b'seħer dehrietek! Kull ħarsa turi ġmiel dejjem ġdid. Dan il-kliem ta' Ivan Vazov, il-patrun ta' dan il-post, joħorġu tajjeb l-ispirtu taċ-ċelebrazzjoni tal-lum. "Kull ħarsa turi ġmiel dejjem ġdid" – din ir-riflessjoni hija preżenti miegħi illum, bħala President tal-Kunsill Ewropew u bħala Pollakk. Għax bħala Pollakk nifhem sewwa kemm ħidma, kuraġġ u determinazzjoni swietilkom, lilkom il-Bulgari, il-kisba tas-suċċess Ewropew għal art missirijietkom. Ħadd ma takom xejn għalxejn. Kontu intom, mill-bidu nett, li kontu l-awturi ta' dan l-avvanz storiku, dan il-"ġmiel dejjem ġdid". Għall-ġenerazzjoni żagħżugħa, it-teatru li ninsabu fih, x'aktarx huwa aktar assoċjat mill-qrib mal-attur magħruf, Zachary Baharov, u r-rwol tiegħu fis-serje popolari "Game of Thrones", milli mal-poeżija ta' Vazov. L-istorja tal-Balkani hija aktar drammatika u interessanti mix-xeneġġjatura ta' "Game of Thrones", minkejja li ma fihiex draguni. Ilkoll nixtiequ li l-preżent u l-ġejjieni tal-Balkani kienu jixbħu anqas ix-xeneġġjaturi drammatiċi. Stabbiltà, sigurtà, prosperità – hekk jixirqilhom in-nies tar-reġjun kollu. U l-għan tal-UE huwa li tgħin biex din ix-xeneġġjatura ssir realtà. Huwa tajjeb li waħda mill-prijoritajiet tal-presidenza Bulgara hija l-futur tal-Balkani tal-Punent. Min, jekk mhux intom – id-dixxendenti ta' Spartaku, il-werrieta tal-eqdem stat Ewropew, intom, li qatt ma tliftu bandiera fl-ebda battalja – kien ikun f'pożizzjoni aħjar sabiex jaffronta dan il-kompitu importanti u eċċezzjonalment diffiċli, li huwa t-tiġdid tal-prospettiva Ewropea għar-reġjun kollu kemm hu. Minn dejjem kontu determinati u qalbiena, fatt li kkonfermajtu wkoll f'dawn l-aħħar snin, u huwa għalhekk li jiena nemmen li matul il-presidenza ser tkunu effiċjenti daqs kemm kien Hristo Stoichkov fit-Tazza tad-Dinja kwart ta' seklu ilu. Bi Prim Ministru li seta' jnissel il-biża' f'ħafna ġellieda ta' Traċja, żgur li ser tirnexxu.